**Kiváló Orvos Kitüntetés és Jutalomdíj

Bodnár Zoltán**

Bodnár Zoltán főorvos a Debreceni Orvostudományi Egyetemen 1989-ben szerezte meg általános orvosdoktori diplomáját. Egyetemi tanulmányai befejezését követően az I. sz. Belgyógyászati Klinikán kezdte meg gyógyító tevékenységét. 1994-ben belgyógyászatból, 1998-ban pedig gasztroenterológiából tett sikeres szakvizsgát.

Szakmai érdeklődésének középpontjába már orvosi pályafutása elején a gyomor-bélrendszeri betegségek diagnosztikája és gyógyítása került.

A klinika több osztályán, így az anyagcsere-endokrin, gasztroenterológiai, nefrológiai és intenzív osztályon is végzett osztályos orvosi, 2000-től pedig osztályvezetői munkát. Már 1991-ben a klinika endoszkópos laboratóriumában tevékenykedett. Azóta rendszeresen végez gasztroszkópos és kolonoszkópos diagnosztikus és terápiás beavatkozásokat, valamint részt vesz az gasztroenterológiai készenléti ügyeleti rendszerben is.

2008-tól egészen 2021-ig az egykori Kenézy Gyula Egyetemi Kórház Belgyógyászati Osztályának osztályvezető főorvosi feladatait látta el. Az integrált klinikai rendszerben a Belgyógyászati Klinika „D” épület Általános Belgyógyászat vezetői feladataival bízták meg.

Tudásának gyarapítása céljából számos külföldi tanulmányúton vett részt. Ezek közül kiemelendő az 1995 és 1996 között az Osztrák Tudományos Akadémia innsbrucki Öregedéskutató Intézetében töltött időszak, ahol a humán perifériás vér mononukleáris sejtek különböző antigén-ingerekre adott citokin-termelését vizsgálta. 2005 októbere és 2007 márciusa között a Will Adams National Health Service Treatment Centre-ben, az Egyesült Királyságban bővítette szakmai ismereteit. Kutatói eredményeit számos tudományos közlemény és előadás fémjelzi.

Bodnár Zoltán főorvos évtizedes kiemelkedő, lelkiismeretes és áldozatkész klinikai szerepvállalását a Debreceni Egyetem Klinikai Központjának vezetősége a Kiváló Orvos Kitüntetés és Jutalomdíj adományozásával ismeri el.